ખંભાળીયામાં તો ખેડૂતોએ મગફળીની હોળી સળગાવી હોવાના અહેવાલોએ ભારે ચકચાર જગાવી છે. દરેક કેન્દ્રો પર પ૦-પ૦ ખેડૂતોને ટેકાના ભાવે મગફળી વેંચવા બોલાવ્યા પછી પણ દેવભૂમિ દ્વારકા જિલ્લાના ખરીદ કેન્દ્રો પર અંધાધૂંધી સર્જાઈ હતી. ક્યાંક (બારદાન) કોથળાનો પ્રશ્ન, ક્યાંક માપદંડની ગેરસમજ તો ક્યાંક વજનકાંટાની માથાકૂટ થતી રહી, વળી ક્યાંક સ્ટાફ મોડો આવ્યો અથવા ઓછા સ્ટાફના કારણે મુશ્કેલી પડી. ગુણીમાં ૩પ કિલો મગફળીની ભરતીના કથિત ફતવાએ નવો વિવાદ સર્જયો અને કેટલાક ખેડૂતોએ મગફળી સળગાવીને હોળી પણ કરી. આ જ પ્રકારની સ્થિતિ જામનગર અને દેવભૂમિ દ્વારકાના અન્ય કેન્દ્રો પર પણ જોવા મળી. ખંભાળીયામાં તો ખેડૂતોના વિરોધના કારણે ખરીદીની પ્રક્રિયા જ અટકી પડી. પરંતુ હાલારના અન્ય જિલ્લાઓમાં પણ ભારે અસંતોષના કારણે વિક્ષેપો સર્જાયા હોવાના અહેવાલો પછી ખેડૂતોમાં આક્રોશના પડઘા ગાંધીનગર સુધી પડ્યા છે.